ความขัดแย้งจีน-ไต้หวัน ไม่ส่งผลกระทบกับสินค้าไทย คาดการณ์ตัวเลขการส่งออกอาจเกินเป้าหมายที่ตั้งไว้
นายจุรินทร์ ลักษณวิศิษฎ์ รองนายกรัฐมนตรีและรัฐมนตรีว่าการกระทรวงพาณิชย์ เปิดเผยว่า จากสถานการณ์ความขัดแย้งที่เกิดขึ้นบริเวณคาบสมุทรไต้หวันและทางการจีนสั่งห้ามนำเข้าสินค้าบางรายการจากไต้หวัน ได้สั่งการให้ทูตพาณิชย์ประจำประเทศจีน สำรวจรายการสินค้าในหมวดต่างๆ ที่ไทยสามารถส่งสินค้าไปยังจีน เพื่อชดเชยการระงับส่งออกสินค้าจากไต้หวัน ยืนยันว่าไม่ใช่การฉวยโอกาสทางการค้า แต่เป็นวิกฤตที่ต้องเพิ่มตัวเลขการส่งออก ซึ่งเป็นโอกาสสำคัญในการส่งสินค้าไปจีน มีหมวดสำคัญคือ อาหารและเครื่องดื่ม เช่น บะหมี่กึ่งสำเร็จรูป ปลาสดแช่แข็ง ผลไม้ เครื่องดื่ม หลากหลายรูปแบบ เป็นต้น  พร้อมสั่งการให้กรมส่งเสริมการค้าระหว่างประเทศ เริ่มเจรจากับผู้ส่งออกไทย เพื่อเจรจาการค้ากับผู้นำเข้ากับจีน โดยการจัดกิจกรรมจับคู่ธุรกิจ ขณะนี้มีผู้ส่งออกไทยตอบรับเข้าร่วม150 ราย และจากจีน 200 ราย คาดว่าการส่งออกไทยจะเพิ่มขึ้นและจะไม่กระทบการส่งออกไทยกับไต้หวัน ซึ่งเป็นการเพิ่มตัวเลขการส่งออกในปีนี้ ตามสถานการณ์ที่เหมาะสม อีกทั้งความขัดแย้งระหว่างรัสเซียยูเครนในขณะนี้ ก็ได้มีการหาตลาดใหม่ทดแทนเพื่อขยายการส่งออกสินค้า ซึ่งอยู่ในสถานการณ์ที่ดีมาก อาจทำให้เป้าการส่งออกที่วางไว้เกินเป้าหมายที่ตั้งไว้